"Дакументы" Калекцыя дакументальных матэрыялаў складае значную частку збору Нацыянальнага гістарычнага музея Рэспублікі Беларусь. У ёй прадстаўлены крыніцы па гісторыі Беларусі з пачатку XVI ст. да нашых дзён. Калекцыя налічвае звыш 35 тыс. адз. Гэта розныя тыпы і віды дакументаў на беларускай, старабеларускай, рускай, польскай, лацінскай, французскай, нямецкай мовах. Сістэматычнае навуковае камплектаванне калекцый пачалося ў 1950-я гг. ў сувязі з прыняццем у 1957 г. рашэння аб стварэнні рабочай групы музея. Значная частка дакументаў была сабрана падчас экспедыцый, атрымана ад прыватных асоб, перададзена з Беларускага дзяржаўнага Музея гісторыі Вялікай Айчыннай вайны, Гродзенскага гісторыка-археалагічнага музея, Цэнтральнага дзяржаўнага гістарычнага архіва ў Магілёве. Асобная группа дакументаў з’яўляецца часткаю фондаў дарэвалюцыйнага Мінскага царкоўнага гісторыка-археалагічнага музея, даваеннага Беларускага Дзяржаўнага музея, Беларускага музея імя І.Луцкевіча.